सूचना और प्रसारण मंत्रालय
वयोवृद्ध स्वतंत्रता सेनानी रोहिणी गवाणकर ने स्वतंत्रता आंदोलन में मुंबई की भूमिका पर पीआईबी मुंबई वेबिनार को संबोधित किया
जब स्वतंत्रता आंदोलन नेतृत्व-विहीन हुआ तो मुंबई की छात्राओं और महिलाओं ने इसे जिंदा रखा: रोहिणी गवाणकर
“मुंबई भारत के स्वतंत्रता संग्राम में कई बहादुर महिलाओं की भागीदारी का साक्षी बनी है। इस भागीदारी के लिए, उन्हें कठोर कारावास की सजा भी दी गई। मुंबई की एक पारसी, मैडम कामा ने भारत के लिए प्रथम झंडा फहराकर राष्ट्र को अपना झंडा बनाने के लिए प्रेरित किया। पेरिन कैप्टन और उनकी दो बहनें, जो दादाभाई नौरोजी की पोती थीं, ने खादी को लोकप्रिय बनाने और इस अभियान के अंतर्गत ब्रिटिश शासन को कमजोर करने के प्रयास के रूप में मुंबई में घर-घर जाकर खादी बेची। देश के स्वतंत्रता संग्राम में मुंबई की भूमिका पर आज आयोजित पीआईबी मुंबई के वेबिनार में अपने संबोधन के दौरान, वयोवृद्ध स्वतंत्रता सेनानी रोहिणी गवाणकर ने अपनी यादें साझा कीं।
स्वतंत्रता संग्राम में महिलाओं के योगदान पर और प्रकाश डालते हुए, श्रीमती गवाणकर ने कहा कि जब आंदोलन अंतिम चरण में नेतृत्वविहीन हो गया, तो सभी प्रमुख नेताओं की गिरफ्तारी के बाद, मुंबई की छात्राओं और महिलाओं ने ही इसे जीवित रखा। “मुंबई की छात्राओं और महिलाओं ने स्वयं पहल करते हुए विभिन्न गतिविधियाँ जारी रखी। इंदिरा गांधी की वानर सेना से पहले ही उषा बेन मेहता ने मुंबई में मंजर सेना  की शुरुआत की थी। इस सेना को पुलिस और सशस्त्र बलों का उपहास करने और चिढ़ाने का काम सौंपा गया था। 92 वर्षीय वयोवृद्ध स्वतंत्रता सेनानी ने कहा कि पंडित जवाहरलाल नेहरू ने 1930-1940 के दौरान स्वतंत्रता संग्राम में मुंबई की महिलाओं द्वारा निभाई गई भूमिका की सराहना की और उनके प्रयासों को पूरे देश के लिए प्रेरणा बताया।
श्रीमती गवाणकर ने स्वतंत्रता संग्राम में शामिल होने के अपने व्यक्तिगत अनुभव की यादें साझा कीं। उन्होंने बताया कि “मेरे एक भाई को कारावास और मौत की सजा का सामना करना पड़ा। एक अन्य भाई ने प्रति-सरकार आंदोलन में भाग लिया। तब मैं करीब 14 वर्ष की थी। मैं बच्चों को संगठित करती थी और उस दौरान जोर-जोर से देशभक्ति के गीत भी गाती थी। मैंने प्रति सरकार आंदोलन में दूत की भूमिका निभाई।
इस वेबिनार का आयोजन पत्र सूचना कार्यालय और क्षेत्रीय आउटरीच ब्यूरो द्वारा सूचना और प्रसारण मंत्रालय के आजादी के अमृत महोत्सव के आइकॉनिक वीक के उत्सव के एक अंग के रूप में किया गया था।
इस अवसर पर अपने संबोधन में, स्तंभकार सुश्री अनुराधा रानाडे ने कहा कि 1757 से 1857 के दौरान ब्रिटिश ईस्ट इंडिया कंपनी के अत्याचारी शासन के खिलाफ 300 से अधिक विद्रोह हुए। मुंबई की भूमिका का वर्णन करते हुए, सुश्री रानाडे ने बॉम्बे प्रेसीडेंसी एसोसिएशन और भारतीय राष्ट्रीय कांग्रेस के योगदान के बारे भी चर्चा की। "अंग्रेजों की विभाजनकारी और अन्यायपूर्ण नीतियों के कारण, भारत के कई हिस्सों में विभिन्न संगठनों का उदय हुआ। उनमें से एक बॉम्बे प्रेसीडेंसी एसोसिएशन था, जिसकी स्थापना 1885 में हुई थी। भारतीय राष्ट्रीय कांग्रेस मूल रूप से भारतीय राष्ट्रीय संघ थी; हालाँकि 1885 के बॉम्बे अधिवेशन में, इसका नाम बदलकर भारतीय राष्ट्रीय कांग्रेस कर दिया गया। यह अधिवेशन एलफिंस्टन रोड के पास कांग्रेस भवन में हुआ। इसमें 72 प्रतिभागी थे, जिनमें से 18 मुंबई के थे। मुंबई भारत के स्वतंत्रता संग्राम का केंद्र था और दक्षिण मुंबई को ब्रिटिश नीतियों के खिलाफ प्रदर्शन करने के लिए एक स्थल के रूप में इस्तेमाल किया गया था।
प्रसिद्ध शिक्षाविद, सुश्री अरुणा पेंडसे ने बताया कि कैसे मुंबई के मूल निवासियों ने नमक सत्याग्रह में भाग लिया। “उस समय के मुंबईकरों ने नमक सत्याग्रह करने के लिए महालक्ष्मी और चौपाटी के स्थानों का इस्तेमाल किया। 1942 की घटनाओं ने मुंबई की बहुरंगी और बहु-जातीय विविधता को भी दिखाया। महात्मा गांधी के प्रभाव से, गुजराती व्यापारिक समुदाय ने भी स्वतंत्रता संग्राम में पूरी निष्ठा से भागीदारी की। इसमें मराठी समुदाय ने भी भारी संख्या में शामिल हुआ। बड़े पैमाने पर राजनीतिक रैलियां सबसे पहले अगस्त क्रांति मैदान या गोवालिया टैंक मैदान में शुरू हुईं। यहां 8 अगस्त 1942 को गांधीजी ने अंग्रेजों को भारत छोड़ने के लिए कहा था। इसके बाद शिवाजी पार्क और अन्य स्थान भी रैली स्थल के रूप में उभरे।
सुश्री पेंडसे ने कहा कि अरुणा आसफ अली और उषा मेहता ने महिलाओं को स्वतंत्रता संग्राम में भाग लेने के लिए प्रोत्साहित किया। उन्होंने कहा कि मुंबई आंदोलन का केंद्र बना रहा लेकिन यह आंदोलन बाद में देश के अन्य हिस्सों में भी फैलने लगा।
पत्र सूचना कार्यालय की सहायक निदेशक सुश्री जयदेवी पुजारी स्वामी ने भी कार्यक्रम के दौरान अपना संबोधन दिया और आरओबी की प्रदर्शनी सहायक सुश्री शिल्पा नीलकंठ ने वेबिनार का संचालन किया। पीआईबी की सूचना सहायक सुश्री सोनल तुपे ने धन्यवाद ज्ञापन किया।
वेबिनार को इस लिंक पर देखा जा सकता है: https://youtu.be/pVnITlGLAF4